KOMISIJOS ATASKAITA TARYBAI dėl Tarybos direktyvos 2008/8/EB 6 straipsnio /* COM/2014/0380 final */





KOMISIJOS ATASKAITA TARYBAI dėl Tarybos direktyvos 2008/8/EB 6 straipsnio 1. Pagrindiniai faktai 2008 m. vasario 12 d. Tarybos direktyva 2008/8/EB, iš dalies keičianti Direktyvos 2006/112/EB[1] nuostatas, susijusias su paslaugų teikimo vieta[2], buvo priimta kaip PVM teisės aktų paketo dokumentas, siekiant užtikrinti tinkamą vidaus rinkos veikimą. Direktyvoje pripažįstama, kad visais paslaugų teikimo atvejais apmokestinimo vieta turėtų iš esmės būti ta vieta, kur paslaugomis faktiškai naudojamasi. Tačiau joje taip pat pripažįstama, kad tuo momentu taikyti tą principą visais atvejais nebūtų įmanoma dėl administracinės naštos ir praktinių problemų, kurios iškiltų paslaugas galutiniams vartotojams teikiančioms įmonėms (įmonių sandorių su vartotojais atveju). Todėl buvo nuspręsta apmokestinimą pasinaudojimo paslauga vietoje nustatyti tik tam tikruose sektoriuose. Nuspręsta tuo pačiu metu sukurti bendrą elektroninį portalą, kad įmonėms būtų patogiau įgyvendinti naująsias taisykles. Todėl Tarybos reglamentu (ES) Nr. 143/2008[3] buvo įdiegti šios vieno langelio principu veikiančios priemonės sukūrimo mechanizmai. 2. Ataskaitos aprėptis Direktyvos 2008/8/EB 6 straipsnyje numatyta, kad Komisija „iki 2014 m. gruodžio 31 d. pateikia ataskaitą, kurioje įvertinama, ar telekomunikacijų paslaugų, radijo ir televizijos transliavimo paslaugų ir elektroniniu būdu teikiamų paslaugų teikimo neapmokestinamiesiems asmenims srityje galima veiksmingai taikyti 5 straipsnyje nustatytą taisyklę, ir ar ta taisyklė dar atitinka tuo metu nustatytą bendrą politiką, susijusią su paslaugų teikimo vieta“. PVM direktyvos 58 straipsnyje, pakeistame Direktyvos 2008/8/EB 5 straipsniu, numatyta, kad nuo 2015 m. sausio 1 d. visos telekomunikacijų, transliavimo ir elektroninės paslaugos, teikiamos neapmokestinamajam asmeniui, yra apmokestinamos toje vietoje, kur paslaugas įsigyjantis asmuo yra įsisteigęs, turi nuolatinį adresą ar paprastai gyvena. Tai atitinka apmokestinimo pagal naudojimosi paslauga vietą principą. Kitose Direktyvos 2008/8/EB 5 straipsnio nuostatose reikalaujama įdiegti specialią sistemą, kad įmonės, vykdančios veiklą valstybėse narėse, kuriose jos nėra įsisteigusios, galėtų naudotis vienu elektroniniu ryšiu veikiančiu punktu tam, kad jos būtų įregistruojamos PVM mokėtojomis ir galėtų teikti deklaracijas. Taikant šią schemą reikia naudoti elektroninę sąsają, kuri vadinama „vieno langelio minitarnyba“ ( angl. MOSS). Kadangi PVM direktyvos pakeitimas Direktyva 2008/8/EB telekomunikacijų, transliavimo ir elektroninių paslaugų sektorių ūkinės veiklos vykdytojams reiškia esminius pakeitimus, ir juo siekiama apskritai pertvarkyti PVM sistemos veikimą, reikėjo imtis įvairių teisinių iniciatyvų ir praktinių priemonių. Atitinkamų veiksmų ėmėsi Komisijos teisinės ir techninės IT tarnybos. Valstybės narės ir susijusių verslo sektorių atstovai buvo aktyviai įtraukti į šį procesą siekiant užtikrinti, kad juo būtų išspręstos visiems suinteresuotiesiems subjektams iškylančios problemos. Svarbiausias etapas, siekiant veiksmingo naujųjų taisyklių įgyvendinimo 2015 m. sausio 1 d., yra sklandus ir laiku atliktas MOSS įdiegimas, kad įmonės ir valstybės narės galėtų palaikyti tarpusavio ryšius paprasčiau, greičiau, ir veiksmingiau. Taryba iki 2013 m. pabaigos buvo priėmusi visus šioje srityje būtinus teisės aktus. Siekiant suteikti suinteresuotiesiems subjektams papildomų rekomendacijų, 2014 m. pirmąjį pusmetį buvo paskelbtos naujųjų taisyklių gairės ir aiškinamosios pastabos. Tuo pačiu metu buvo parengtas išsamus komunikacijos planas, siekiant informuoti Europos ir pasaulio įmones apie naujos sistemos veikimą. Taigi šioje ataskaitoje daugiausiai dėmesio bus skiriama veiksmams, kurių buvo imtasi, siekiant, kad taisyklės būtų tinkamai ir veiksmingai įgyvendintos 2015 sausio 1 d. 3. Veiksmai, kurių buvo imtasi, siekiant užtikrinti veiksmingą įgyvendinimą Naujųjų taisyklių įgyvendinimui pradėta rengtis prieš šešerius metus, iškart po Direktyvos 2008/8/EB priėmimo. Nuo tada buvo daug padaryta siekiant aktyvesnio nacionalinių valdžios institucijų tarpusavio bendravimo, vienodo supratimo apie naujųjų taisyklių turinį ir bendros pozicijos dėl to, kaip valstybės narės jas turėtų įgyvendinti ir taikyti. Kad taisyklės būtų taikomos suderintai ir vienodai, Komisija aktyviai bendravo su valstybėmis narėmis, keisdamasi nuomonėmis ir kartu ieškodama bendrų ir įgyvendinamų sprendimų su šia svarbia reforma susijusiems techniniams klausimams. Siekiant veiksmingo įgyvendinimo imtasi veiksmų penkiose pagrindinėse srityse: atitinkamos teisinės sistemos rengimas ir priėmimas; bendro supratimo apie naujai priimtas paslaugų teikimo vietos taisykles ir su jomis susijusius įsipareigojimus (MOSS) užtikrinimas; MOSS veikimui reikalingų informacinių technologijų įdiegimo užtikrinimas; MOSS sistemoje taikytino audito metodo išaiškinimas; ir suinteresuotųjų subjektų informavimas ir žinių gerinimas. 3.1. Atitinkamos teisinės sistemos priėmimas Siekiant veiksmingai įgyvendinti naująsias taisykles dėl telekomunikacijų, radijo ir televizijos transliavimo ir elektroniniu būdu teikiamų paslaugų neapmokestinamiesiems asmenims teikimo vietos, reikėjo sukurti tvirtą teisinę struktūrą, išaiškinti Direktyvos 2008/8/EB 5 straipsnio sąvokas ir sudaryti sąlygas elektroninės sąsajos, kurią taikydami ūkinės veiklos vykdytojai galėtų paprasčiau laikytis įsipareigojimų, sukūrimui. Komisija pasiūlė ir kompetentingos institucijos vėliau įgyvendino šiuos teisės aktus: · 2012 m. spalio 9 d. Tarybos reglamentą (ES) Nr. 967/2012, kuriuo iš dalies keičiamas Įgyvendinimo reglamentas (ES) Nr. 282/2011, kiek tai susiję su specialiomis schemomis neįsisteigusiems apmokestinamiesiems asmenims, teikiantiems telekomunikacijų, transliavimo ar elektronines paslaugas neapmokestinamiesiems asmenims[4]. Jame nurodyti pagrindiniai apmokestinamųjų asmenų įsipareigojimai pagal specialias schemas ir reglamentuojami registravimo, išregistravimo, ir pašalinimo iš schemos klausimai; · 2013 m. spalio 7 d. Tarybos įgyvendinimo reglamentas (ES) Nr. 1042/2013, kuriuo iš dalies keičiamos Įgyvendinimo reglamento (ES) Nr. 282/2011 nuostatos, susijusios su paslaugų teikimo vieta[5]. Jame nustatytos paslaugų teikimo vietos taisyklės ir išaiškinama, kaip jos turėtų būti taikomos; ir · 2012 m. rugsėjo 13 d. Komisijos įgyvendinimo reglamentas (ES) Nr. 815/2012, kuriuo nustatomos išsamios Tarybos reglamento (ES) Nr. 904/2010 taikymo taisyklės dėl specialių schemų neįsisteigusiems apmokestinamiesiems asmenims, teikiantiems telekomunikacijų, transliavimo ar elektronines paslaugas neapmokestinamiesiems asmenims[6]. Jame, siekiant užtikrinti visišką MOSS sąveiką, standartizuojamos deklaracijos ir valstybių narių duomenų mainai. Dėtos didelės pastangos siekiant išvengti sąveikos problemų, su kuriomis buvo susidurta įdiegiant PVM grąžinimo neįsisteigusiems apmokestinamiesiems asmenims procedūrą, numatytą PVM grąžinimo direktyvoje[7]. Siekdama įdiegti standartizuotas procedūras, Komisija iš esmės rėmėsi įgyvendinimo aktais. 3.2. Bendro supratimo apie naujųjų taisyklių taikymą siekimas Sunkumai, kurie galėtų iškilti taikant naująsias taisykles dėl paslaugų teikimo vietos, pirmiausiai buvo aptarti 2008 m. lapkričio mėn. Maltoje įvykusiame seminare (finansuotame pagal programą „Fiscalis 2013“). Iš diskusijų paaiškėjo, kad siekiant teisingai nustatyti ir šalinti praktinius sunkumus, kylančius dėl naujo apmokestinimo principo taikymo telekomunikacijų, transliavimo ir elektroninių paslaugų srityse, bus reikalinga verslo atstovų nuomonė. Dėl to 2012 m. kovo mėn. Liuksemburge buvo organizuotas antrasis „Fiscalis“ seminaras, kuriame pasidalinti patirtimi buvo pakviestos ne tik valstybės narės, bet ir susijusių sektorių atstovai. Šio seminaro rezultatai buvo svarbus žingsnis rengiant 2012 m. gruodžio mėn. Komisijos pasiūlymą[8], kurį Taryba priėmė kaip Įgyvendinimo reglamentą (ES) Nr. 1042/2013 (žr. 3.1 punktą). Taryboje vykusiose diskusijose dėl įgyvendinimo reglamento buvo plačiai pripažįstama, kad išsamios aiškinamosios pastabos su išsamesne informacija apie praktinį naujų nuostatų taikymą būtų naudingos įmonėms ir valstybėms narėms. Todėl Komisijos tarnybos parengė aiškinamųjų pastabų apie 2015 m. įsigaliosiančių su telekomunikacijų, transliavimo ir elektroninių paslaugų teikimo vieta susijusių PVM taikymo pakeitimų projektą. Šiose teisiškai neprivalomose pastabose daugiausiai dėmesio skiriama Įgyvendinimo reglamentui (ES) Nr. 1042/2013. 2013 m. lapkričio mėn. Komisija, siekdama aptarti aiškinamųjų pastabų projektą, Nyderlanduose organizavo „Fiscalis“ seminarą. Po išsamių ir vaisingų diskusijų su verslo ir valstybių narių atstovais seminare ir vėliau Briuselyje įvykusiuose posėdžiuose pastabos buvo parengtos iki galo. Dokumentas buvo paskelbtas[9] gerokai prieš įsigaliojant naujosioms taisyklėms – 2014 m. balandžio mėn. Tai padės mokesčių institucijoms ir verslo subjektams pritaikyti prie naujos sistemos savo vidaus procesus ir komercines bei verslo priemones. Manoma, kad jau imtasi pakankamų priemonių, kad suinteresuotieji subjektai aiškiai suprastų, kaip reikia prisitaikyti prie būsimų pakeitimų, kad būtų užtikrintas teisinis aiškumas ir apribota mokesčių administracijų ir ūkinės veiklos vykdytojų administracinė našta prisitaikymo prie naujųjų taisyklių laikotarpiu. Šis bendradarbiavimas, siekiant bendro naujųjų paslaugos teikimo vietos taisyklių supratimo, turėtų užkirsti kelią skirtingam taikomos teisinės sistemos aiškinimui ir sumažinti dvigubo apmokestinimo riziką. 3.3. Naujųjų taisyklių taikymo pasekmės Iki 2014 m. gruodžio 31 d. ES įsisteigusių tiekėjų teikiamos paslaugos neapmokestinamiems ES asmenims paprastai yra apmokestinamos paslaugos teikėjo įsisteigimo vietoje. Nuo 2015 m. sausio 1 d. visos telekomunikacijų, transliavimo ir elektroninės paslaugos bus apmokestinamos kliento vietoje (nebent būtų taikoma taisyklė dėl faktinio naudojimo ir vartojimo), net jei klientas nėra apmokestinamas. Todėl, kai šios paslaugos teikiamos neapmokestinamiesiems asmenims, ES ir ne ES paslaugų teikėjai turės registruotis PVM mokėtojais ir laikytis valstybės narės, kurioje paslaugas įsigyjantis asmuo yra įsisteigęs, turi nuolatinį adresą ar paprastai gyvena, atitinkamų įsipareigojimų. Tačiau siekiant panaikinti ūkinės veiklos vykdytojų prievolę registruotis PVM mokėtojais kiekvienoje valstybėje narėje, kurioje jie teikia tokias paslaugas neapmokestinamiems asmenims, palengvinti reikalavimų laikymąsi ir supaprastinti verslo veiklą, teisės aktuose numatyta, kad apmokestinami asmenys gali pasinaudoti specialia schema, pagal kurią jie gali būti įregistruoti PVM mokėtojais tik vienoje valstybėje narėje ir nebesiregistruoti kiekvieno kliento valstybėje narėje. Ši speciali schema pagrįsta elektronine sąsaja (MOSS), kurios kūrimas yra ne tik ypač svarbus etapas, bet ir didelis iššūkis, dėl kurio Komisija, valstybės narės ir verslo partneriai turi artimai bendradarbiauti. Todėl ypatingas dėmesys buvo kreipiamas į tai, kad visos valstybės narės pradėtų gerokai iš anksto ruoštis įdiegti elektroninę sąsają siekiant užtikrinti gerus veiklos rezultatus įsigaliojus naujosioms taisyklėms. Be to, įvairiomis progomis valstybės narės buvo informuotos apie poreikį skirti šiam projektui pakankamai išteklių. 3.4. Geresnės sąlygos įmonės laikytis reikalavimų ir rinkti mokesčius naudojant 2015 m. sausio 1 d. įsigaliojus naujosioms taisyklėms dėl tiekimo vietos, MOSS turės būti sklandžiai veikianti. Tačiau prekiautojai galės taikyti specialiąją schemą jau nuo 2014 m. spalio 1 d. Kaip nurodyta Įgyvendinimo reglamento (ES) Nr. 815/2012 preambulėje, už elektroninės sąsajos, kuri bus naudojama MOSS, įdiegimą atsakingos pirmiausia valstybės narės. Pagal naująsias taisykles paslaugų teikėjai, vykdantys veiklą valstybėse narėse, kuriose jie nėra įsisteigę, turės atitikti reikalavimus, todėl labai svarbu sistemą įgyvendinti laiku ir veiksmingai. Siekdama šio tikslo, Komisija nuosekliai ir laiku ėmėsi veiksmų, kad padėtų užtikrinti vienodą elektroninės sąsajos diegimą visose valstybėse narėse. Pagal programą „Fiscalis 2013“ buvo organizuoti ir finansuoti du seminarai. Pirmasis, skirtas MOSS įdiegimui, buvo organizuotas 2011 m. birželio mėn. Malmėje, ir jame buvo pasirengta sukurti įgyvendinimo taisykles, taikytinas schemos veikimui ir ataskaitų bei duomenų mainų standartizavimui. Antrasis, skirtas MOSS gairių parengimui, buvo organizuotas 2013 m. gegužės mėn. Kipre. 2013 m. pabaigoje Komisijos interneto svetainėje[10] buvo paskelbtas MOSS vadovas, kuriuo siekiama užtikrinti geresnį pokyčių, kurie įsigalios 2015 m. sausio mėn., supratimą. Jame pateiktos praktinės rekomendacijos, kaip turėtų būti taikomi su MOSS susiję teisės aktai ir specifikacijos. Šį vadovą parengė Komisijos tarnybos, siekdamos patenkinti teisėtus suinteresuotųjų subjektų, kurie patirs įsigaliojusių naujų taisyklių poveikį, lūkesčius ir poreikį gauti aiškią informaciją ir užsitikrinti teisinį aiškumą. 2013 m. spalio mėn. vadovas apsvarstytas Administracinio bendradarbiavimo nuolatiniame komitete (SCAC)[11]; vadovas nėra teisiškai privalomas. 3.5. MOSS veikimui reikalingų informacijos technologijų įdiegimas Komisija taip pat koordinuoja MOSS veikimui reikalingų informacijos technologijų įdiegimą visose valstybėse narėse. 2012 m. rudenį Administracinio bendradarbiavimo nuolatiniame komitete (SCAC) buvo patvirtintos sistemos funkcinės ir techninės specifikacijos, ir nuo tada valstybės narės pasiekė didelę pažangą kurdamos reikiamą IT sistemą. Bendrame MOSS projekte Komisijos tarnybos buvo atsakingos už specifikacijų parengimą, sistemos sukūrimą, atitikties bandymų atlikimą, sistemos praktinį diegimą ir valstybių narių veiklos koordinavimą. Komisija galėjo veikti tik bendroje srityje, o veikimo procesai buvo nustatomi atskirai nacionaliniu lygmeniu. Šioje srityje daug nuveikta, visų pirma, reguliariai organizuoti IT seminarai, kuriuose dalyvavo visos valstybės narės. Be to, Komisijos IT specialistai organizavo dvišales stebėsenos misijas visose valstybėse narėse, siekdami individualiai įvertinti kai kuriais konkrečiais atvejais patirtus sunkumus ir surasti veiksmingus sprendimus. Labai svarbu tai, kad visos valstybės narės toliau skirtų reikalingus išteklius šiam darbui, kad jis būtų baigtas laiku. Per mėnesius, kurie liko iki naujųjų taisyklių įsigaliojimo, Komisijos IT specialistai atidžiai stebės padėtį kiekvienoje valstybėje narėje. Jei kurioje nors valstybėje narėje 2015 m. sausio 1 d. elektroninė sistema dar nebus parengta arba veiks netinkamai, tos valstybės narės paslaugų teikėjai turės toliau registruotis PVM mokėtojais ir deklaruoti PVM pagal bendrąsias taisykles visose valstybėse narėse, kuriose jie teikia telekomunikacijų, transliavimo ar elektronines paslaugas neapmokestinamiesiems asmenims. Remiantis šia patirtimi, ateičiai galima kelti klausimą, ar fiskalinio konsolidavimo laikotarpiu vis dar tikslinga kiekvienai administracijai kurti tokias IT sistemas nacionaliniu lygmeniu: galbūt būtų geriau turėti ES lygiu veikiančią sistemą ar bent jau valstybėms narėms jungti savo išteklius, kad tam tikri moduliai būtų kuriami bendrai. 3.6. MOSS auditas ES teisės aktuose dėl MOSS numatyta, kad kontrolę ir auditą vykdo valstybė narė, kurioje paslauga naudojamasi, nors yra parengtos kelios priemonės, kuriomis valstybės narės galėtų gerinti audito koordinavimą. Tokius auditus gali vykdyti net 27 skirtingos užsienio administracijos (ES bendrovių atveju, arba 28 – ne ES bendrovių atveju), jos gali tikrinti tą pačią bendrovę nekoordinuotai ir todėl teikti informacijos užklausas daugeliu kalbų. Tai ne tik gali uždėti neproporcingą administracinę naštą e. verslo pramonei, bet ir pastatyti į pavojų pačių auditų veiksmingumą ir savanoriško reikalavimų laikymosi lygį (visų pirma ne ES bendrovių). Be to, dėl to, kad nėra koordinuoto metodo, bus įšaldyti audito ištekliai mokesčių administracijose, o tai gali turėti neigiamą poveikį valstybių narių „audito išeigai“. „Fiscalis“ projekto grupė parengė MOSS audito rekomendacijų rinkinį, kuriame aptariamos šios problemos. Jos buvo aptartos „PVM audito ir kontrolės „mini vieno‑ langelio tarnybos“ (MOSS) seminare Švedijoje 2013 m. Rekomendacijomis skatinama taikyti tokį principą, pagal kurį identifikavimo valstybė narė koordinuoja auditą, nepažeisdama vartojimo valstybės narės teisės vykdyti mokesčių įvertinimus pagal galiojančius teisės aktus. Projekto grupės ataskaitoje rekomenduojama, kad identifikavimo valstybė narė, t. y. valstybė narė, kurioje įsisteigusi įmonė, arba kurią ta įmonė pasirinko kaip pagrindinę instituciją ryšiams, atliktų audito ir kontrolės funkcijas vartojimo valstybių narių vardu. Nors dauguma valstybių narių tvirtai parėmė šį darbą Tarybos Aukšto lygio darbo grupėje, taip pat kompetentingame komitete, ne visos valstybės narės sutiko laikytis rekomendacijų. Komisijos tarnybos savo interneto svetainėje paskelbs įmonėms svarbias rekomendacijas[12], ir laikys, kad visos valstybės narės turėtų taikyti jas, siekdamos užtikrinti maksimalų veiksmingumą ir sumažinti naštą įmonėms. 3.7. Ryšių ir informuotumo gerinimas Rengiantis naujųjų taisyklių dėl paslaugų teikimo vietos įsigaliojimui svarbus komponentas yra poreikis suteikti įmonėms ir nacionalinėms mokesčių administracijoms užtenkamai informacijos apie artėjančių pokyčių mastą ir poveikį. Todėl Komisija nusprendė sukurti ES interneto portalą, skirtą naujųjų taisyklių įgyvendinimui. Jis galėtų tapti išsamesnio internetinio portalo ES PVM klausimams pagrindu. Kadangi reforma turės poveikį ne tik europiečiams, bet ir viso pasaulio ekonominės veiklos vykdytojams, MOSS vadovas ir aiškinamosios pastabos dėl paslaugų teikimo vietos naujųjų taisyklių bus pateiktos interneto portale japonų, rusų ir kinų kalbomis, taip visomis oficialiomis ES kalbomis. Papildoma informacija apie specialias valstybių narių taisykles, kurios yra svarbios įmonėms, naudojančioms MOSS, bus įkeltos į šį ES interneto portalą iki 2014 m. pabaigos, kartu su nuorodomis į nacionalinius interneto portalus. Šie duomenys leis susipažinti su esamais reikalavimais valstybėse narėse, visų pirma, dėl faktūrų išrašymo prievolės, naudojimosi ir taikymo taisyklėmis, tam tikrų išimčių taikymu, ir t. t. Svarbu pažymėti, kad tam tikri nacionalinės teisės aspektai bus toliau taikomi MOSS kontekste. Interneto portalu siekiama palengvinti įmonių veiklą skirtingose valstybėse narėse, suteikiant joms galimybę naudotis suvestine duomenų baze, lengvai gauti informaciją apie taikomus įsipareigojimus dėl atitikties teisės aktų reikalavimams Europos Sąjungoje, ir taip sumažinti su reikalavimų laikymusi susijusias sąnaudas. Be to, buvo parengtas konkretus komunikacijos planas siekiant plačiau aprėpti trečiosiose šalyse įsisteigusius suinteresuotuosius subjektus, kuriems gali turėti poveikį naujosios taisyklės dėl paslaugų teikimo vietos. Rengiamos konferencijos, siekiant, kad naujosios taisyklės būtų geriau žinomos ir suprantamos. Visų pirma, 2014 m. balandžio 17–18 d. Tokijuje įvykusio EBPO pasaulinio forumo 2-ojo posėdžio dalyviams buvo padaryta atitinkama prezentacija[13]. Iš 2014 m. organizuotų renginių paminėtina gegužės 15 d. konferencija Liuksemburge, birželio 2 d. konferencija Jungtinėje Karalystėje, rugsėjo 9 d. konferencija Lenkijoje, ir vėliau rugsėjo mėn. įvykusi konferencija Jungtinėse Valstijose. Vėliau gali būti organizuoti kiti renginiai. 4. Galimybių vertinimas 4.1. Naujųjų taisyklių derėjimas su bendrąja politika dėl paslaugų teikimo vietos Praėjus šešeriems metams po Direktyvos 2008/8/EB priėmimo naujosios taisyklės dėl telekomunikacijų, transliavimo ir elektroninių paslaugų teikimo vis dar yra visapusiškai suderintos su bendrąja dėl PVM ateities vykdoma politika. 2011 m. gruodžio 6 d. Komisija priėmė komunikatą dėl PVM ateities[14], kuriame ji supažindino su pagrindinėmis pertvarkytos PVM sistemos, kuri turėtų pakeisti dabartinę pereinamojo laikotarpio tvarką, savybėmis ir nustatė būsimus prioritetinius veiksmus. Komunikate pripažįstama, kad galutinės PVM sistemos, pagrįstos apmokestinimo kilmės šalyje principu, tikslas negali būti pasiektas, ir todėl jo turėtų būti atsisakyta, pasirenkant alternatyvia paskirties vietos koncepcija pagrįstą sistemą. Pagal šį naują metodą būsimoji PVM sistema turėtų būti pagrįsta principu, kad paslaugų teikimo vieta yra vartojimo valstybėje narėje, kaip reikalaujama pagal naująsias telekomunikacijų, transliavimo ir elektroninių paslaugų teikimo vietos taisykles, kurios įsigalios 2015 m. sausio 1 d.. Tai, kad Taryba pritarė šiam komunikatui (2012 m. gegužės 15 d. išvados) taip pat rodo, kad Direktyvos 2008/8/EB 5 straipsnyje nustatyta taisyklė ne tik atitinka bendrąją netiesioginio apmokestinimo politiką, bet ir išreiškia pagrindinę būsimą kryptį. Tai taip pat įrodo tas faktas, kad Komisija laikė MOSS įgyvendinimą labai svarbiu veiksmu. Šis prioritetas yra visapusiškai remiamas Tarybos. Be to, reikėtų pabrėžti, kad ši taisyklė visapusiškai sutampa su dabar tarptautiniu lygiu aptariamomis politikos kryptimis. Pagal 1998 m. Otavoje sutartus EBPO elektroninės prekybos apmokestinimo principus[15], vartojimo mokesčiai (pvz., PVM) turėtų būti taikomi vartojimo vietoje. Tais principais grindžiamos EBPO dabar rengiamos PVM ir (arba) prekių ir paslaugų mokesčio įmonių sandoriams su vartotojais gairės. Be to, paskirties vietos principo taikymas padeda tvariai spręsti vystant skaitmeninę ekonomiką iškilusias problemas, nes jis užtikrina vienodas sąlygas ekonominės veiklos vykdytojams, teikiantiems prekes ir paslaugas nuotoliniu būdu. Todėl jis taip pat dera su pranešėjos Komisijos Aukšto‑ lygio skaitmeninės ekonomikos mokesčių politikos ekspertų grupės pozicija ir EBPO veikla dėl mokesčių bazės erozijos ir pelno perkėlimo (BEPS). 4.2. Veiksmingas naujųjų taisyklių įgyvendinimas iki 2015 m. sausio 1 d. Dėl įgyvendinamų naujųjų telekomunikacijų, transliavimo ir elektroninių paslaugų taisyklių iš esmės keičiasi dabartinės ES PVM sistemos taisyklės. Rengiantis įgyvendinimui iškilo įvairių teisinių ir techninių problemų. Tačiau įvairios priemonės, kurios buvo taikytos likus keliems metams iki termino ir rezultatyvus bendravimas su valstybėmis narėmis ir privataus‑ sektoriaus suinteresuotaisiais subjektais, padėjo parengti tvirtą nuoseklaus, veiksmingo ir laiku vykdomo įgyvendinimo struktūrą. Komisija ėmėsi būtinų veiksmų, siekdama užtikrinti tvirtą teisinį pagrindą, ir teikė praktines ir išsamias rekomendacijas įmonėms ir valstybėms narėms. Ji taip pat rėmė valstybių narių pastangas rengiant elektroninės sąsajos techninį įgyvendinimą ir vykdė atitinkamą stebėseną, siekdama tinkamo MOSS veikimo. Buvo vykdytos papildomos iniciatyvos siekiant gerinti informuotumą, teikti žinias suinteresuotiesiems subjektams, kuriems naujosios taisyklės turi poveikį, ir parengti gaires, padedančias sklandžiai įgyvendinti tas taisykles. Todėl Komisija daro išvadą, kad naujosios taisyklės dėl telekomunikacijų, transliavimo ir elektroninių paslaugų neapmokestinamiesiems asmenims teikimo vietos veiksmingas taikymas nuo 2015 m. sausio 1 d. yra įmanomas. Iki tos datos ir įsigaliojus naujai tvarkai Komisija tęs valstybių narių pažangos įgyvendinant MOSS stebėseną; MOSS įgyvendinimas turėtų tapti svarbiausiu etapu siekiant paprastesnio ir veiksmingesnio vidaus rinkos veikimo. 5. Išvados Dėl tolesnių veiksmų, kurių reikėtų imtis prieš įsigaliojant neapmokestinamiesiems asmenims teikiamų telekomunikacijų, transliavimo ir elektroninių paslaugų teikimo vietos naujosioms taisyklėms Komisija ragina valstybes nares prisiimti visišką atsakomybę dėl techninės parengties ir būti pasiruošusioms MOSS įdiegimui. Kadangi visų būtinų veiksmų Komisija ėmėsi laiku, valstybės narės turėtų projektą įgyvendinti sėkmingai ir užtikrinti, kad naujosios taisyklės bus veiksmingai taikomos nuo 2015 m. sausio 1 d. Komisijos nuomone, siekiant užtikrinti sklandų perėjimą prie naujųjų taisyklių taikymo. valstybės narės, įgyvendindamos pereinamojo laikotarpio priemones, turėtų laikytis pragmatiško požiūrio. Tai turėtų užtikrinti tinkamą apmokestinimą ir išvengti dvigubo apmokestinimo pavojaus. Dėl to beveik vienbalsiai PVM komiteto[16] priimtų gairių turėtų laikytis visos valstybės narės. Be to, PVM direktyvos 221 straipsnyje numatyta, kad valstybės narės gali apmokestinamiesiems asmenis nustatyti prievolę įforminti prekių tiekimą ar paslaugų teikimą jų teritorijoje sąskaita-faktūra[17] kitais nei 220 straipsnyje nurodytais atvejais (įmonių sandoriai su vartotojais). Tačiau tokia pareiga gali būti našta įvairiose valstybėse narėse prekiaujantiems ekonominės veiklos vykdytojams. Todėl, siekdama dar labiau supaprastinti reikalavimų laikymasį ūkinės veiklos vykdytojams, Komisija laiko, kad valstybės narės neturėtų reikalauti įmonių išrašyti sąskaitas faktūras dėl sandorių su vartotojais, kurie buvo sudaryti taikant MOSS. Galiausiai, Komisija pažymi, kad daug įmonių yra labai susirūpinusios dėl to, kaip ateityje būtų galima išspręsti tarp valstybių narių galinčius iškilti skirtumus dėl šių paslaugų apmokestinimo: jos bijo, kad įvairios PVM administracijos pateiks joms mokesčių reikalavimus dėl tos pačios paslaugos, ir kad nebus jokios procedūros ar mechanizmo, kurį būtų galima taikyti valstybių narių tarpusavio ginčams spręsti. Komisija pritaria susirūpinimui dėl to, kad nėra jokios procedūros ar mechanizmo. Dabartinėje teisinėje struktūroje nėra numatyta jokių oficialių tokių situacijų sprendimo būdų ir Komisijai nesuteikta jokių įgaliojimų dvigubo apmokestinimo klausimams spręsti. Todėl šiuo atveju kompetentingos yra tik valstybės narės. Komisija mano, kad yra būtina, jog dvigubo apmokestinimo situacijų sprendimo mechanizmas būtų įdiegtas Europos lygmeniu. Atsižvelgiant į tai, kad seniau valstybės narės nenorėjo remti tokių iniciatyvų, joms reikėtų įsteigti greitos prieigos ryšių tarnybą ir pranešti Komisijos tarnyboms atitinkamus duomenis, kad Komisija savo interneto svetainėje galėtų paskelbti išsamų sąrašą.[18] Ši interneto svetainė būtų pirmoji vieta, kurioje būtų galima ieškoti sprendimo dvigubo apmokestinimo atvejais, susidariusiais dėl mokesčių administracijų skirtingų vertinimų. 6. Rekomendacijos dėl tolesnių veiksmų Komisija ragina valstybes nares: · imtis visų reikiamų veiksmų siekiant sukurti reikalingą IT infrastruktūrą laiku; · visapusiškai įgyvendinti audito rekomendacijas; · susilaikyti nuo alternatyvos reikalauti sąskaitų-faktūrų įmonių sandorių su vartotojais atveju už paslaugas, teikiamas pagal naująsias taisykles dėl paslaugų teikimo ‑vietos‑; ir · įsteigti greitos prieigos ryšių tarnybą dėl dvigubo apmokestinimo problemų. [1] 2006 m. lapkričio 28 d. Tarybos direktyva 2006/112/EB dėl pridėtinės vertės mokesčio bendros sistemos (toliau – PVM direktyva), (OL L 347, 2006 12 11, p. 1). [2] OL L 44, 2008 2 20, p. 11. [3] 2008 m. vasario 12 d. Tarybos reglamentas (ES) Nr. 143/2008, iš dalies keičiantis Reglamento (EB) Nr. 1798/2003 nuostatas, susijusias su administracinio bendradarbiavimo įvedimu ir keitimusi informacija taikant taisykles, susijusias su paslaugų teikimo vieta, specialiomis schemomis ir pridėtinės vertės mokesčio grąžinimo tvarka OL L 44, 2008 2 20, p. 1). Reglamentas (EB) Nr. 1798/2003 vėliau buvo pakeistas 2010 m. spalio 7 d. Tarybos reglamentu (ES) Nr. 904/2010 dėl administracinio bendradarbiavimo ir kovos su sukčiavimu pridėtinės vertės mokesčio srityje (nauja redakcija) (OL L 268, 2010 10 12, p. 1). [4] OL L 290, 2012 10 20, p. 1. [5] OL L 284, 2013 10 26, p. 1. [6] OL L 294, 2012 9 14, p. 3. [7] 2008 m. vasario 12 d. Tarybos direktyva 2008/9/EB, nustatanti Direktyvoje 2006/112/EB numatyto pridėtinės vertės mokesčio grąžinimo apmokestinamiesiems asmenims, kurie nėra įsisteigę PVM grąžinančioje valstybėje narėje, o yra įsisteigę kitoje valstybėje narėje, išsamias taisykles (OL L 44, 2008 2 20, p. 23). [8] COM(2012) 763 final. [9] Telekomunikacijų, transliavimo ir elektroninės paslaugos – Europos Komisija: http://ec.europa.eu/taxation_customs/taxation/vat/how_vat_works/telecom/index_en.htm#explanatory_notes [10] Europos Komisijos svetainė, skirta telekomunikacijų, transliavimo ir elektroninės paslaugoms: http://ec.europa.eu/taxation_customs/taxation/vat/how_vat_works/telecom/index_en.htm#one_stop [11] Šis komitetas įsteigtas pagal Reglamento (ES) Nr. 904/2010 58 straipsnį. [12] Europos Komisijos svetainė, skirta telekomunikacijų, transliavimo ir elektroninės paslaugoms http://ec.europa.eu/taxation_customs/taxation/vat/how_vat_works/telecom/index_en.htm [13] http://www.oecd.org/tax/consumption/. [14] Žr. Komisijos komunikatą Europos Parlamentui, Tarybai ir Europos ekonomikos ir socialinių reikalų komitetui dėl PVM ateities. Paprastesnės, patikimesnės bei veiksmingesnės PVM sistemos kūrimas ir pritaikymas prie bendrosios rinkos, COM(2011) 851 final. [15] http://www.oecd.org/ctp/consumption/Taxation%20and%20eCommerce%202001.pdf. [16] Žr. PVM komiteto 100-ojo posėdžio darbinį dokumentą Nr. 797 FINAL: http://ec.europa.eu/taxation_customs/resources/documents/taxation/vat/key_documents/vat_committee/guidelines-vat-committee-meetings_en.pdf. [17] Dėl sąskaitos faktūros turinio pagal PVM teisės aktus, žr. PVM direktyvos 226 straipsnį. [18] http://ec.europa.eu/taxation_customs/taxation/vat/how_vat_works/telecom/index_en.htm